ปูตั้งเป้า3ปีเพิ่มมูลค่าการค้ามองโกเลีย2เท่า
นายกรัฐมนตรี เยือนมองโกเลียกระชับสัมพันธ์2ประเทศ  เพิ่มมูลค่าลงทุนระหว่างกัน คาด3ปีการค้าพุ่ง2เท่า
4 พ.ค. 2556

นายกรัฐมนตรี เยือนมองโกเลียกระชับสัมพันธ์2ประเทศ  เพิ่มมูลค่าลงทุนระหว่างกัน คาด3ปีการค้าพุ่ง2เท่า
น.ส. ยิ่งลักษณ์ ชินวัตร นายกรัฐมนตรี กล่าวในรายการรัฐบาลยิ่งลักษณ์ พบประชาชน ถึงการเดินทางเยือนมองโกเลียอย่างเป็นทางการ และเข้าร่วมการประชุมระดับรัฐมนตรีของประชาคมประชาธิปไตย หรือ CD ครั้งที่ 7 ระหว่างวันที่ 27-29 เมษายน ที่ผ่านมา ว่า ความสัมพันธ์ไทยและมองโกเลียมีมา 39 ปี และปีหน้าครบรอบ 40 ปี ครั้งนี้ถือเป็นการเยือนครั้งแรก และเศรษฐกิจมองโกเลีย ก็โต เป็นประเทศมีทรัพยากร ทั้งเหมืองแร่ ทองคำ โลหะหายาก มองโกเลียมีการสนับสนุน พลังงานน้ำ พลังงานลม แสงอาทิตย์และความร้อนในพื้นดิน เป็นสิ่งที่เรามองว่าน่าสนใจ การมาครั้งนี้นำธุรกิจภาคเอกชนมาหารือกัน  ครั้งนี้ประสบความสำเร็จที่เราตกลงกันว่าอยากเห็นมูลค่าการค้าการลงทุนในอีก 3 ปีข้างหน้าเพิ่ม 1-2 เท่า 
ขณะที่เอกชนก็เห็นศักยภาพของมองโกเลีย ทั้งกลุ่มพลังงาน ภาคเกษตร การเงิน โรงพยาบาล สถานศึกษา ในด้านการค้าการลงทุน หารือกันว่าภาคธุรกิจอยากได้รับการสนับสนุนจากภาครัฐ คือ ลงนามเอ็มโอยูในการส่งเสริมและคุ้มครองการลงทุนก็ได้รับการตอบรับจากมองโกเลีย คาดว่าจะได้เห็นความร่วมมือนี้เกิดขึ้น และเวทีความร่วมมือทางการค้า ที่จะหารือว่ามีสินค้าไหนจะส่งไปมองโกเลียหรือนำเข้ามาจากมองโกเลีย และความร่วมมืออื่นๆทางวิทยาศาสตร์ วิชาการ การศึกษา สาธารณสุขและท่องเที่ยวที่ทางมองโกเลียต้องการความร่วมมือจากไทย
เมื่อถามถึงโอกาสที่จะนำทรัพยากรของมองโกเลียมาใช้ให้เกิดประโยชน์ นายกฯกล่าวว่า ถ้ามีโอกาสเข้ามาลงทุนก็จะช่วยด้านอุตสาหกรรมต่างๆ และด้านการส่งออกก็จะช่วย เช่น ในอุตสาหกรรมยานยนต์ เราอาจจะส่งชิ้นส่วนมาประกอบที่นี่ได้
นายกรัฐมนตรี กล่าวด้วยว่า มองโกเลีย ยังสนใจให้ไทยเปิดเส้นทางบินตรงไปยังมองโกเลีย ซึ่งจะต้องประสานสายการบินต่างๆ เพื่อศึกษาความเป็นไปได้ เชื่อว่าการเปิดเส้นทางบินตรงจะส่งเสริมธุรกิจได้เพิ่มมากขึ้น นอกจากนี้ยังจะพัฒนาเรื่องพลังงานทดแทน การส่งเสริมการนำผ้าไหมไทยมาผลิตเสื้อผ้า อีกด้วย  ในด้านข้าว มองโกเลียเคยซื้อข้าวไทยอยู่แล้ว ก็ถือโอกาสมาขอบคุณ และหวังว่าจะสั่งซื้อข้าวต่อไป รวมทั้งสินค้าเกษตรอื่นๆ ด้วย